FI Euroopan unionin virallinen lehti L 21/39

KOMISSION DIREKTIIVI 2009/4/EY,

annettu 23 päivänä tammikuuta 2009,

ajopiirturitallenteiden käsittelyn estämistä ja tunnistamista koskevista vastatoimista sekä tieliikenteen sosiaalilainsäädännöstä annettujen neuvoston asetusten (ETY) N:o 3820/85 ja (ETY) N:o 3821/85 täytäntöönpanoa koskevista vähimmäisedellytyksistä ja neuvoston direktiivin 88/599/ETY kumoamisesta annetun Euroopan parlamentin ja neuvoston direktiivin 2006/22/EY muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tieliikenteen sosiaalilainsäädännöstä 15 päivänä maaliskuuta 2006 annettujen neuvoston asetusten (ETY) N:o 3820/85 ja (ETY) N:o 3821/85 täytäntöönpanoa koskevista vähimmäisedellytyksistä ja neuvoston direktiivin 88/599/ETY kumoamisesta annetun Euroopan parlamentin ja neuvoston direktiivin 2006/22/EY (1) ja erityisesti sen 15 artiklan,

sekä katsoo seuraavaa:

(1) Direktiivin 2006/22/EY 15 artiklan mukaan muutoksista, joita ajo- ja lepoaikojen valvonnan ja tarkastuksen parhaiden käytäntöjen kehittyminen edellyttää kyseisen direktiivin liitteisiin, olisi päätettävä saman direktiivin 12 artiklan 2 kohdassa tarkoitettua menettelyä noudattaen.

(2) Komissiolle on tiedotettu digitaalisten ajopiirtureiden käyttöönoton yhteydessä ilmenneestä uudesta uhasta, joka aiheutuu sellaisten kojeiden asentamisesta, joiden tarkoituksena on vääristää järjestelmän toimintaa ja näin heikentää tieliikenteen sosiaalilainsäädännöstä annetun lainsäädännön täytäntöönpanon tehokkuutta.

(3) Olisikin varmistettava, että jäsenvaltiot tarkastavat myös nämä laitteet sekä tienvarsitarkastuksissa että yrityksen tiloissa tehtävissä tarkastuksissa.

(4) Tarkastusten tehokkuuden varmistamiseksi olisi myös tarkemmin määriteltävä vakiovälineet, joita valvontaviranomaisten olisi käytettävä.

(5) Direktiivin 2006/22/EY liitteitä I–II olisi siksi muutettava.

(6) Tässä direktiivissä säädetyt toimenpiteet ovat neuvoston asetuksen (ETY) N:o 3821/85 (2) 18 artiklan 1 kohdalla perustetun komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivi 2006/22/EY seuraavasti:

1) Lisätään liitteessä I olevaan A osaan seuraava kohta 5: ”5) ajoneuvoihin asennettujen valvontalaitteiden tarkastus tarvittaessa ja turvallisuusnäkökohdat huomioon ottaen, jotta havaittaisiin sellaiset niihin asennetut kojeet tai sellaisten kojeiden käyttö, joiden tarkoituksena on hävittää, poistaa, käsitellä tai muuttaa tietoja tai puuttua sähköiseen tiedonvaihtoon valvontalaitteiston eri komponenttien välillä tai jotka estävät tai muuttavat tietoja tällä tavoin ennen niiden salausta.”

2) Lisätään liitteeseen II seuraava 3 kohta: ”3) erityinen analysointilaitteisto asianmukaisine ohjelmistoineen, jonka avulla voidaan tarkastaa ja vahvistaa tietoihin liittyvä digitaalinen allekirjoitus, sekä erityinen analysointiohjelma, jonka avulla voidaan tuottaa ajoneuvon tarkka nopeusprofiili ajanjaksolta ennen valvontalaitteiden tarkastusta.”

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2009. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä vastaava viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 23 päivänä tammikuuta 2009. Komission puolesta Antonio TAJANI Varapuheenjohtaja

(1) EUVL L 102, 11.4.2006, s. 35.

(2) EYVL L 370, 31.12.1985, s. 8.